மகாராஷ்டிர மாநிலம் ராய்கட்டில், பாலம் உடைந்து நேரிட்ட விபத்தில், இரண்டு பேருந்துகளும், கார்களும் தண்ணீரில் அடித்து செல்லப்பட்டதையடுத்து, அதில் பயணம் செய்து காணாமல் போனவர்களை தேடும் பணி தொடர்ந்து நடைபெற்று வருகிறது. ஆற்றின் போக்கில் தற்போது 15 கிலோ மீட்டர் தூரத்திற்கு நடைபெற்று வரும் இந்த தேடும் பணி, 30 கிலோ மீட்டர் தூரத்திற்கு விரிவுபடுத்துமாறு மத்திய அரசு, தேசிய பேரிடம் மீட்பு படையினருக்கு உத்தரவிட்டுள்ளது. இதனிடையே, நேற்று நடைபெற்ற தேடுதல் பணியின்போது, மேலும் 3 உடல்கள் கண்டெடுக்கப்பட்டன. இதுவரை மொத்தம், 25 உடல்கள் வெளியே எடுக்கப்பட்டுள்ளன. இவற்றில் 23 உடல்கள் அடையாளம் காணப்பட்டுவிட்டன. எஞ்சிய 13 நபர்களை தேடும் பணி தொடர்ந்து நடைபெற்று வருகிறது. இந்நிலையில், இந்த விவகாரத்தில் மாநில அரசுக்கு இயன்ற உதவிகளை மத்திய அரசு வழங்கும் என உறுதியளித்துள்ளது.